CELEX: 52013XG0614(02)
Language: et
Date: 2013-06-14
Title: Nõukogu järeldused, milles käsitletakse kvaliteetse noorsootöö rolli noorte arengus, heaolus ja sotsiaalses kaasatuses

14.6.2013   
            
            
               ET
            
            
               Euroopa Liidu Teataja
            
            
               C 168/5
            
         Nõukogu järeldused, milles käsitletakse kvaliteetse noorsootöö rolli noorte arengus, heaolus ja sotsiaalses kaasatuses
   2013/C 168/03
   NÕUKOGU JA NÕUKOGUS KOKKU TULNUD LIIKMESRIIKIDE VALITSUSTE ESINDAJAD,
   TULETADES MEELDE KÕNEALUSE KÜSIMUSE POLIITILIST TAUSTA, NIMELT:
   
               1.
            
            
               Euroopa noortevaldkonnas tehtavat koostööd (1), milles määratletakse heaolu ja sotsiaalne kaasatus kahena kaheksast tegevusvaldkonnast ning rõhutatakse noorsootöö toetamist ja arendamist kui sektoriülest meedet raamistiku üldeesmärkide saavutamiseks ning milles soovitatakse pöörata suuremat tähelepanu noorte sotsiaalsele kaasatusele, tervisele ja heaolule;
            
         
               2.
            
            
               Euroopa Ülemkogu kohtumisel heaks kiidetud komisjoni teatist „Euroopa 2020. aastal”, milles tunnistatakse noorsootöö rolli mitteformaalse õppimise võimaluste pakkujana kõigi noorte jaoks;
            
         
               3.
            
            
               nõukogu 20. detsembri 2012. aasta soovitust mitteformaalse ja informaalse õppe valideerimise kohta (2);
            
         
               4.
            
            
               eesistujariik Iirimaa poolt 11.–13. märtsil 2013 korraldatud ELi noortekonverentsi ühiseid järeldusi (3);
            
         TUGINEDES:
   
               5.
            
            
               nõukogu ja nõukogus kokku tulnud liikmesriikide valitsuste esindajate 19. novembri 2010. aasta resolutsioonile noorsootöö kohta, milles seatakse eesmärgiks noorsootöö parem mõistmine ja suurem roll, eelkõige seoses noorsootöö edendamise, toetamise ja arendamisega eri tasanditel;
            
         TUNNISTAVAD, ET:
   
               6.
            
            
               noored panustavad aktiivselt ühiskonna sotsiaalsesse infrastruktuuri ja kogukondade – nii geograafiliste kogukondade kui ka huviringkondade – aktiivsusse. Noorte hulka kuuluvad mitmekülgsed ja dünaamilised elanikkonnarühmad, millel on erinevad vajadused, nõudmised ja soovid ning mille liikmed elavad erinevates oludes. Demograafia, elukäik, mitmekesisus, üleminekud ja võimalused on tegurid, mis mõjutavad noori otseselt ja mõnikord ka määratlevad neid. Seetõttu tuleks noortepoliitikas neid tegureid arvesse võtta ja nendele reageerida ning selle poliitikaga tuleks anda kõigile nooretele rohkem õigusi ja suurendada nende rolli ning edendada võrdseid võimalusi;
            
         
               7.
            
            
               noorsootöö on lai mõiste, mis hõlmab paljusid erinevaid sotsiaalset, kultuurilist, hariduslikku ja poliitilist laadi tegevusi nii noorte poolt, koos noortega kui noorte jaoks. Üha enam hõlmavad sellised tegevused ka sporti ja noortele suunatud teenuseid. Noorsootöö kuulub koolivälise hariduse valdkonda ja hõlmab konkreetseid vaba aja harrastusi, mida korraldavad elukutselised või vabatahtlikud noorsootöötajad ja noorte juhendajad. Noorsootööd korraldatakse erinevalt (noorte juhitud organisatsioonide, noortele mõeldud organisatsioonide, mitteametlike rühmade või noorteteenuste ja ametiasutuste kaudu). Seda tehakse erinevates vormides ja keskkondades (näiteks avatud juurdepääsuga, rühmapõhiselt, programmipõhiselt, teavitustööna (outreach) ja eraldiseisvalt (detached)) ning seda kujundatakse kohalikul, piirkondlikul, riigi ja Euroopa tasandil;
            
         
               8.
            
            
               noorsootöö keskendub noorte isiklikule ja sotsiaalsele arengule ja sel on laiendatud mõju, jõudes noorteni ja kaasates noori nende vajadustest ja huvidest lähtudes ning nende keskkonnaga arvestades. Selline ulatus ja haare täiendavad teisi, noori puudutavaid poliitilisi meetmeid ja seetõttu võib noorsootöö pakkuda noortele kontaktpunkte ning ühinemise ja edasiliikumise võimalusi;
            
         
               9.
            
            
               sotsiaalne kaasatus nõuab laiaulatuslikku ja sektoriülest lähenemist, et käsitleda ühiskonnas marginaliseerumise ja tõrjutuse mitmetahulist olemust;
            
         
               10.
            
            
               noorsootöö mängib olulist rolli sotsiaalse tõrjutuse ennetamisel ja sotsiaalse kaasatuse edendamisel. Noorsootöö pakub arengukeskkonda ja võimalusi kõigile noortele ning „noorsootöö põhineb mitteformaalse ja informaalse õppimise protsessidel (4) ja vabatahtlikul osalemisel” (5);
            
         
               11.
            
            
               tulemusliku noorsootöö ja tulemuslike noortealgatuste eesmärk on anda noortele rohkem õigusi ja innustada neid ühiskonnaelus aktiivselt osalema. See annab neile oskused, pädevused ja kogemused eluks, maksimeerides seeläbi kaitsetegureid, mis suurendavad kõigi noorte, sealhulgas vähemate võimalustega noorte arenguvõimalusi, heaolu, iseseisvust ja sotsiaalset kaasatust;
            
         
               12.
            
            
               kvaliteetne noorsootöö tähendab kohustust pidevalt tagada ja edendada optimaalselt noorsootöö korraldust ja teostust noori silmas pidades. See puudutab noorteorganisatsioone, noorteteenuseid ja noorsootöötajaid, kes teevad koostööd asjaomaste sidusrühmadega, et kavandada ja viia ellu meetmeid ja programme, mis on seotud noorte huvide, vajaduste ja kogemustega ning võtavad neid arvesse, samuti mis tuginevad tõenditele ja on tulemustele orienteeritud. Kvaliteetse noorsootöö tulemus peaks olema, et noored saaksid võimalikult palju kasu oma osalemisest noorsootöös;
            
         LEIAVAD, ET:
   
               13.
            
            
               sotsiaalne kaasatus peaks hõlmama kõiki noori ja neid puudutavaid probleeme, erilise rõhuasetusega vähemate võimalustega noortele.
               Noorsootöö võimalusi anda panus poliitikaeesmärkide, sealhulgas sotsiaalse kaasatuse saavutamisse võib täiendavalt optimeerida kvaliteedile orienteeritud ja tõendipõhise lähenemisviisi abil, mille puhul noored on noorsootöö korraldamise kavandamisel ja noorsootöö tegemisel kesksel kohal. See lähenemisviis toetab noorte osalemist, arengut ja edasiliikumist viisil, mis tunnistab nende tugevaid külgi, suurendab vastupanuvõimet ja asjatundlikkust ning tunnistab nende potentsiaali luua individuaalset, kogukondlikku ja sotsiaalset kapitali. Kvaliteetne noorsootöö on üleüldine teema, mis toob noortele kasu, edendab noorsootöö teostamist ja annab panuse laiemate poliitikaeesmärkide saavutamisse.
               
                           a)
                        
                        
                           Noori kaasatakse noorsootöösse ajal, mil nad on läbimas olulist arenguperioodi oma elus ja seetõttu on sellel ideaalne võimalus edendada noorte arengut (isiklikku, sotsiaalset, haridus-, kutse- ja tööalast arengut), heaolu ja sotsiaalset kaasatust.
                        
                     
                           b)
                        
                        
                           Noorsootöö pakub kogemusi ja võimalusi kõigile noortele ja toimib nii avatud juurdepääsuga tegevusena kui ka sihipärase toena, mis võib edendada noorte pädevusi, püüdes samal ajal eemaldada nende ees seisvaid takistusi, ning noorsootööl võib olla eriline roll vähemate võimalustega noorte puhul ja nende noorte puhul, kes ei tööta ega õpi (mittetöötavad ja mitteõppivad noored ehk NEET-noored).
                        
                     
                           c)
                        
                        
                           Noorsootöö korraldus on mitmekülgne. Seda rikkalikkust ja mitmekesisust (valdkondlikku, korralduslikku ja temaatilist) tuleks tunnustada.
                        
                     
                           d)
                        
                        
                           Noorsootööl peaks olema selgelt määratletud positsioon hariduse ja eluskestva õppe kontiinumis ning mitteformaalse ja informaalse õppe valdkondade laiendamises. See positsioon peaks arvesse võtma noorsootöö potentsiaali rahuldada noorte vajadusi praegusest veelgi rohkem ja väärtustama noorsootöö rolli kaasava ühiskonna ülesehitamises.
                        
                     
                           e)
                        
                        
                           Kvaliteedile orienteeritud tõendipõhine lähenemisviis võib olla tähtis vahend, mille abil edendada noorsootööpoliitika ja korralduse kättesaadavust, nähtavust, mõju ja tulemuslikkust.
                        
                     
                           f)
                        
                        
                           Kvaliteetne noorsootöö võib hõlmata asjakohaseid enesehindamisel või vastastikusel hindamisel põhinevaid hindamissüsteeme, mis on valideeritud välishindamise kaudu, kui see on teostatav. Sellised süsteemid toetavad noorsootööorganisatsioone, programme ja meetmeid ning saavad parandada korralduslikku suutlikkust ja tulemuslikkust ning selgitavad avalikkusele noorsootöö võimalusi ja selle mõju.
                        
                     
                           g)
                        
                        
                           Kvaliteedisüsteemid tagavad, et noorte hääl on kesksel kohal noorsootöö kavandamisel ja tegemisel ning et organisatsioonid, programmid ja meetmed võtavad arvesse noorte vajadusi ja püüdlusi ning on nendega seotud.
                        
                     
                           h)
                        
                        
                           Kvaliteedisüsteemid toetavad noorsootöötajaid nende tavade parandamisel ja oskuste arendamisel, luues struktuuri ning keskkonna mõttetööks, dialoogiks ja tegevuseks.
                        
                     
                           i)
                        
                        
                           Noorsootöö panustab isikliku ja sotsiaalse arengu rõhutamise kaudu erinevate noori puudutavate poliitikate tulemustesse, eelkõige hariduse ja koolituse, tervise, tööhõive ning kultuuri- ja spordielus osalemise valdkonnas. Arvestades noorsootöö eriomaste funktsioonidega, võiks samal ajal suuremat rõhku panna noorsootöö võimaliku panuse kindlaksmääramisele nende laiemate poliitikavaldkondade puhul;
                        
                     
         MÄÄRATLEVAD JÄRGMISED PRIORITEEDID, ET TAGADA JA EDENDADA KVALITEETSET NOORSOOTÖÖD NOORTE ARENGU, HEAOLU JA SOTSIAALSE KAASATUSE EESMÄRGIL:
   
               14.
            
            
               selleks et tagada noorsootöö asjakohasus ja vastavus noorte huvidele ja vajadustele ning optimeerida noorsootöö rolli noorte arengu, heaolu ja sotsiaalse kaasatuse edendamises, on kindlaks määratud järgmised prioriteedid:
               
                           a)
                        
                        
                           edendada noorsootöö täiendava iseloomuga positsiooni hariduse ja eluskestva õppe kontiinumis, eesmärgiga suurendada noorte kogemusi ja anda neile kaasa eluks vajalik pagas;
                        
                     
                           b)
                        
                        
                           toetada noortepoliitika (kuidas määratletakse prioriteete), noorsootöö korralduse (kuidas organisatsioonid, programmid ja meetmed on korraldatud) ja noorsootöö teostuse (kuidas organisatsioonid, programmid ja meetmed ellu rakendatakse) suuremat ühtlustamist, rõhutades tihedamat koostööd ja teadmiste vahetamist poliitikakujundajate, teadlaste ja praktikute ning noorte kogukondade vahel, et tagada rohkem koordineeritud ja tõenditele tuginevad noorsootöö meetmed;
                        
                     
                           c)
                        
                        
                           edendada mehhanisme tagamaks, et noorsootöö on kvaliteedi- ja tõendipõhine ning tulemustele orienteeritud;
                        
                     
                           d)
                        
                        
                           arendada toetavaid kvaliteediraamistikke, sealhulgas hindamisvahendeid, mida kasutada noorsootöös noorte arengule, heaolule ja sotsiaalsele kaasatusele avaldatava mõju maksimeerimise vahendina. Sellised raamistikud tuleks võtta kasutusele, neid tuleks toetada ja neist tuleks asjakohaselt teavitada ning need peaksid hõlmama kõiki sidusrühmi, sealhulgas noori;
                        
                     
                           e)
                        
                        
                           töö tagamaks, et noorsootöö algatuste (korraldus ja teostus) aluseks on noorte endi arvamused ja püüdlused, pakkudes noortele seeläbi kaasavat keskkonda arenguks ja suuremate õiguste andmiseks;
                        
                     
                           f)
                        
                        
                           austades noorsootöö eriomast terviklikkust ja mõju, määrata kindlaks noorte noorsootöös osalemisest tulenevad isiklikud, sotsiaalseid ja ametialased oskused ja pädevused ning neid tunnustada, et muuta nähtavaks noorsootöö mõju seonduvatele poliitika- ja tegevusvaldkondadele,
                        
                     
         KUTSUVAD LIIKMESRIIKE JA KOMISJONI ÜLES NENDE VASTAVATE PÄDEVUSTE PIIRES JA ASJAKOHASELT SUBSIDIAARSUSE PÕHIMÕTET ARVESTADES:
   
               15.
            
            
               edendama avatud koordinatsiooni meetodi kaudu nii poliitika- kui tegevusvaldkondade osas sidemete tugevdamist noori puudutavate valdkondadega, näiteks tervise, hariduse ja koolituse, tööhõive, kultuuri ja spordiga;
            
         
               16.
            
            
               suurendama noorsootöö korralduse ja teostuse vallas kvaliteedi tähtsust ning edendama nende noorsootöö tulemuste saavutamist, mis panustavad noorte arengusse, heaollu ja sotsiaalsesse kaasatusse;
            
         
               17.
            
            
               toetama suuremat koostööd kõigi noorsootöö sidusrühmade vahel (eelkõige teadlased, poliitikakujundajad, kodanikuühiskonna organisatsioonid, praktikud ja noored), et teha kindlaks kvaliteetse noorsootöö mõju noortele endile, noortesektorile ja seonduvatele poliitikavaldkondadele, näiteks töötades välja tõendid kvaliteetse noorsootöö mõju kohta ning lihtsustades ja parandades mitteformaalse ja informaalse õppe tunnustamist ja valideerimist riiklikul ja ELi tasandil;
            
         
               18.
            
            
               innustama noori hariduse, kodanikuühiskonna ja kvaliteetsete noortealgatuste kaudu osalema demokraatias ja kasutama olemasolevaid ja uusi vahendeid, et anda panus poliitika arengusse, ning noori selles toetama, edendades seeläbi noorte arengut, heaolu ja sotsiaalset kaasatust;
            
         
               19.
            
            
               kvaliteetse noorsootöö võimaluste ja programmide kaudu edendama kogemuslikku õpet ja oskuste, sealhulgas noorte ülekantavate oskuste arendamist, ning selliste oskuste ja pädevuste tunnustamist ja valideerimist;
            
         
               20.
            
            
               toetama noortesektorit oma struktuuride, töömeetodite ja suhtluskanalite väljatöötamisel, et jõuda suurema arvu noorteni, eelkõige sotsiaalse tõrjutuse ohus olevate noorteni;
            
         
               21.
            
            
               ergutama ja toetama vabatahtlikku osalemist noorsootöö korraldamises eesmärgiga edendada mitmekesisust ja sotsiaalset kaasatust ning luua sotsiaalset kapitali;
            
         
               22.
            
            
               edendama kvaliteetse noorsootöö panust, maksimeerides rahastamisvõimalusi tulemusliku noorsootöö toetamiseks;
            
         
               23.
            
            
               innustama asjakohaste programmide, platvormide ja vahendite kaudu Euroopa ja rahvusvahelisel tasandil heade tavade jagamist, koolitust, oskuste omandamist ja üksteiselt õppimist kvaliteedile orienteeritud noorsootöö vallas;
            
         
               24.
            
            
               moodustama temaatilise eksperdirühma, et analüüsida noorsootöö kvaliteedisüsteeme ELi liikmesriikides, uurimaks, kuidas oleks võimalik välja töötada ühised näitajad või raamistikud. Nimetatud rühma töös arvestatakse Euroopa Komisjoni tulevase uuringuga. Selle tegevuse tulemusena esitatakse noorte töörühmale soovitusi sisaldav aruanne. Kõnealuse temaatilise eksperdirühma volituste ja liikmesuskriteeriumide kavand on esitatud käesoleva märkuse lisas,
            
         KUTSUVAD KOMISJONI ÜLES:
   
               25.
            
            
               püüdma tugineda komisjoni tulevasele uuringule, milles käsitletakse noorsootöö väärtust nende algatuste kindlaksmääramisel, mida on vaja kvaliteedil põhineva ja tulemusliku noorsootöö edendamiseks;
            
         
               26.
            
            
               võtma arvesse selles valdkonnas tehtud muid teadusuuringuid ja algatusi. Levitama uurimistulemusi ning töötama välja õppematerjalid poliitikakujundajate, teadlaste, praktikute ja noorte kogukondade jaoks, samuti seonduvate poliitikavaldkondade jaoks;
            
         
               27.
            
            
               kaaluma sobilikke järelmeetmeid seoses noorsootöö väärtust käsitleva tulevase uuringuga ja noorsootöö kvaliteeti käsitleva temaatilise eksperdirühma töö tulemustega.
            
         
      (1)  Nõukogu 27. novembri 2009. aasta resolutsioon Euroopa noortevaldkonnas tehtava koostöö uuendatud raamistiku (2010–2018) kohta (ELT C 311, 19.12.2009, lk 1) ning nõukogu ja komisjoni 2012. aasta ühisaruanne, milles käsitletakse Euroopa noortevaldkonnas tehtava koostöö uuendatud raamistiku (ELi noorsoostrateegia aastateks 2010–2018) rakendamist (ELT C 394, 20.12.2012, lk 5).
   
      (2)  ELT C 398, 22.12.2012, lk 1.
   
      (3)  7808/13.
   
      (4)  Mitteformaalne ja informaalne õpe, nagu need on määratletud nõukogu 20. detsembri 2012. aasta soovituses mitteformaalse ja informaalse õppe valideerimise kohta (ELT C 398, 22.12.2012).
   
      (5)  Nõukogu ja nõukogus kokku tulnud liikmesriikide valitsuste esindajate 19. novembri 2010. aasta resolutsioon noorsootöö kohta, lk 3.
   
      LISA
      
         Kavand: Euroopa Liidu liikmesriikide ja komisjoni poolt loodava temaatilise eksperdirühma volitused ja liikmesuskriteeriumid
      
      
         Eesmärk
      
      Analüüsida noorsootöö kvaliteedisüsteeme ELi liikmesriikides ja uurida, kuidas saaks välja töötada ühised näitajad või raamistikud. Muu hulgas kirjeldada noorsootöö tavasid, protsessi ja tulemit ning mõju noorte osalemisele, arengule ja edasiliikumisele.
      
         Liikmesus
      
      
                  —
               
               
                  Liikmesriikide osalemine selles temaatilises eksperdirühmas on vabatahtlik. Liikmesriigid võivad igal ajal liituda.
               
            
                  —
               
               
                  Liikmesriigid peaksid komisjoni vahendusel nimetama eksperdirühma koosseisu selle temaatilise valdkonna alaste kogemuste ja teadmistega isikud. Määratud isikud tagavad, et liikmesriikide ametiasutusi ja muid asjakohaseid sidusrühmi hoitakse eksperdirühma tööga kursis.
               
            
                  —
               
               
                  Temaatiline eksperdirühm võib kutsuda vajadusel rühma koosseisu täiendavaid liikmeid.
               
            
                  —
               
               
                  Samuti võib temaatiline eksperdirühm kutsuda osalema noorte sidusrühmade esindajaid ja ELi mittekuuluvate riikide puhul programmi „Aktiivsed noored” või sellele järgneva programmi esindajaid, kui seda peetakse asjakohaseks.
               
            
         Töökord
      
      
                  —
               
               
                  Temaatilise eksperdirühma töö on seotud konkreetsete ülesannetega ning on tähtajaline (kõige rohkem 18 kuud). Eksperdirühm koostab volituste üksikasjaliku kirjelduse ja kokkuvõtliku tööprogrammi koos mõõdetavate ja saavutatavate tulemustega.
               
            
                  —
               
               
                  Eksperdirühm nimetab esimehe ja kaasesimehe rühma esimesel koosolekul.
               
            
                  —
               
               
                  Kõik koosolekud peetakse Brüsselis, kuid soovi korral võivad liikmesriigid mõne koosoleku ka ise korraldada.
               
            
                  —
               
               
                  Komisjon tagab eksperdirühma loomisel ja selle töö käigus eksperdinõu ning logistilise ja sekretariaaditeenuste toe.
               
            
                  —
               
               
                  Eksperdirühm annab noorte töörühmale tehtud edusammudest korrapäraselt aru.
               
            
                  —
               
               
                  Noorte töörühmale esitatakse soovitusi sisaldav eksperdirühma lõpparuanne, mille saaks võtta aluseks noorsootööpoliitika ja korralduse arendamisel.